༈ །།འཇམ་དཔལ་ནཱ་ག་རཀྵའི་སྒྲུབ་ཐབས་མ་རིག་མུན་སེལ་བཞུགས། ན་མོ་མཉྫུ་ཤྲཱི་ཙ་སངྒུ་རུ་ཡེ། འདིར་འཇམ་དཔལ་ན་ག་རཀྵའི་སྒྲུབ་ཐབས་ཉམས་སུ་བླང་བར་འདོད་པས། སྐྱབས་འགྲོ་སྤྱི་དང་མཐུན་པ་ཉེར་གཅིག་ལ་སོགས་པ་བྱས་ལ། སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་འཇམ་དཔལ་ནཱ་ག་རཀྵའི་སྒོམ་བཟླས་ཉམས་སུ་བླང་བར་བགྱིའོ། །ཞེས་པས་སེམས་བསྐྱེད། དེ་ནས་སྭ་བྷ་ཝས་སྟོང་པར་བསྒོམ། སྟོང་པའི་ངང་ལས་ཕེ་རཀྵ་བྷྲུྃ་ལས་ཞེས་བརྗོད་པས། རང་གི་རིག་པ་ཕེ་ནག་པོ་གཅིག་ཏུ་གྱུར། དེ་ཡོངས་སུ་གྱུར་པ་ལས་རྒྱ་མཚོ་ཆེན་པོ་ཤར་ནས་ཞེ་སྡང་གི་མེ་འབར་བ། ལྷོ་ནས་ང་རྒྱལ་གྱི་རི་གཟེངས་པ། ནུབ་ནས་འདོད་ཆགས་ཀྱི་ཆུ་ཁོལ་བ། བྱང་ནས་ཕྲག་དོག་གི་རླུང་འཚུབ་པ། འོག་ནས་གཏི་མུག་གི་མུན་པ་འཐིབ་པ། སྟེང་ནས་ཡེ་ཤེས་ཀྱི་ཉི་ཟླ་ཤར་བ། སྣང་སྲིད་འཁོར་འདས་ལྷུན་གྱིས་གྲུབ་པའི་ཕོ་བྲང་རྒྱ་མཚོ་ཀུན་ཏུ་དྭངས་པ། མེ་ཏོག་སྣ་ཚོགས་ཀྱིས་སྤྲས་པ། ཀླུ་ཆེན་བརྒྱད་ཀྱིས་ཀ་བ་བྱས་པ། གནམ་ས་སྟེང་འོག་ཐམས་ཅད་སྦྲུལ་གྱི་ཀ་གདུང་གི་ཐོག་ཕུབ་པ། ཀླུ་གཉན་ཐམས་ཅད་ཟས་སུ་བཟའ་ཞིང་སྒྲོལ་བའི་ཞིང་དུ་གྱུར་པའི་ཕོ་བྲང་ཆེན་པོའི་དབུས་སུ་ཀླུ་རྒྱལ་རིགས། རྗེ་རིགས། དམངས་རིགས། བྲམ་ཟེའི་རིགས། གདོལ་པའི་རིགས་ལ་སོགས་པ་ཀླུ་འབུམ་སྡེ་ས་བདག་སྟོང་སྡེ། གཉན་འབུམ་སྡེ་རྣམས་གཅལ་དུ་བཀྲམ་ཞིང་། གདན་དུ་བཏིང་ནས་ཟས་སུ་བཟའ་བའི་སྟེང་དུ་རང་ཉིད་བཅོམ་ལྡན་འདས་རིགས་པའི་རྒྱལ་པོ་ནཱ་ག་རཀྵ་ནག་པོ་ཏི་པ་ཙ་ཡ་ཞེས་བྱ་བ་ཀླུ་བདུད་མགོ་དགུ་པ། སྐུ་སྟོད་སྲིན་པོའི་གཟུགས་ཅན། སྐུ་རྒྱབ་རི་རབ་ལ་བསྟན་པ། སྐུ་སྨད་སྦྲུལ་མཇུག་རྒྱ་མཚོའི་གཏིང་དུ་འཁྱིལ་བ། རྩ་ཞལ་སྲིན་པོའི་ཞལ་ཅན་རབ་ཏུ་གདངས་པ། སྦྲུལ་མགོ་འབར་བ་དགུ་བར་སྣང་ལ་འཕྱོ་བ། སྦྲུལ་མགོ་དབུས་མ་ལ་རིན་པོ་ཆེའི་པྲོག་ཞུ་གསོལ་བ། ཕྱག་བཅུ་དྲུག་གི་གཡས་བརྒྱད་ཀྱིས་གྲི་གུག་དང་། གཡོན་བརྒྱད་ན་སྦྲུལ་ཞགས་ཐོགས་པ། ཕྱག་དང་པོ་གཉིས་ཐུགས་ཁར་བསྣོལ་ཞིང་། འོག་མ་རྣམས་ཀྱིས་ཕྱག་མཚན་རྣམས་བསྒྲེངས་ཏེ་འཛིན་པ། སྐུ་མདོག་རྡོ་མདུང་རྩེའམ། དུག་ཧ་ལའི་མདོག་ལྟ་བུ་འཚེར་ཞིང་འོད་འཕྲོ་བ། ཞལ་རྣམས་ནས་ཨི་ཤ་ཨི་ཤ་ཞེས་སྒྲོག་པ། ཀླུ་གཉན་ས་བདག་ཐམས་ཅད་འདར་ཞིང་དངངས་པར་བྱེད་པ། ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པ། དེའི་སྦྲུལ་མགོ་དབུས་མའི་སྟེང་དུ། པྃ་ལས་པདྨ། རྃ་ལས་ཉི་མའི་དཀྱིལ་འཁོར་གྱི་སྟེང་དུ་བླ་མ་རྡོ་རྗེ་འཆང་སྐུ་མདོག་ནམ་མཁའི་མདངས་ལྟར་དྭངས་པ། ཕྱག་གཉིས་རྡོ་རྗེ་དང་དྲིལ་བུ་ཐུགས་ཁར་བསྣོལ་ནས་འཛིན་པ། དེའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཁར་ཧཱུྃ་སྔོན་པོ། ཐུགས་ཁའི་ཧཱུྃ་ལས་འོད་ཟེར་འཕྲོས་པས། རང་བཞིན་གྱི་གནས་ནས་ཡེ་ཤེས་པའི་ལྷ་ཚོགས་བཛྲ་ས་མཱ་ཛཿ ཛཿཧཱུྃ་བཾ་ཧོ༔ གཉིས་སུ་མེད་པར་ཐིམ། སྤྱི་བོའི་བླ་མ་རྡོ་རྗེ་འཆང་ལ་གུས་འདུད་དང་བཅས་པས། བླ་མ་དམ་པའི་སྐུ་གསུང་ཐུགས་ཡོན་ཏན་འཕྲིན་ལས་ཀྱིས་བདག་ལ་བྱིན་གྱིས་བརླབ་ཏུ་གསོལ། ཞེས་གསོལ་བ་དྲག་ཏུ་བཏབ་པས། བླ་མའི་གནས་གསུམ་གྱི་ཡི་གེ་གསུམ་ལས། ཡི་གེ་དེ་འདྲ་བ་གསུམ་ཆད་དེ་རང་གི་གནས་གསུམ་དུ་ཐིམ་པས། སྡིག་སྒྲིབ་ཐམས་ཅད་དག་ནས་ནད་གདོན་མ་ལུས་པ་དབང་པོའི་སྒོ་རྣམས་ནས་ཐོན་པར་གྱུར། ཅེས་བརྗོད་ཅིང་བསམ་ལ་རང་འཇམ་དཔལ་ནཱ་ག་རཀྵ་སྐུ་ཆེ་ཞིང་རགས་པ་ཤིན་ཏུ་འཇིགས་པའི་ངང་ཚུལ་སྣང་ལ་རང་བཞིན་མེད་པ་ལ་སེམས་གཏད་དེ། ངག་ཏུ། ཨོཾ་ཕེ་ལྃ་ཧཱུྃ། ཞེས་སྔགས་ཡིག་འབྲུ་བཞི་པ་ཅི་ནུས་སུ་བཟླས་པའི་མཐར། ནག་པོ་ཏི་པ་ཙ་ཡ་ན་ག་རཀྵ་ཨོཾ་ཕེ་ལྃ་ཧཱུྃ། ཞེས་པའི་ཡི་གེ་བཅུ་པ་ཡང་ཉེར་གཅིག་ཙམ་བཟླས་ལ། ཨརྒྷྃ་སོགས་ཀྱིས་མཆོད། ཕྱག་བྱར་འོས་པ་སོགས་ཀྱིས་བསྟོད། སྔགས་ཀྱི་ནུས་པ་བརྟན་པའི་ཕྱིར་ཡི་གེ་བརྒྱ་པ་ལན་གསུམ་བརྗོད། དགེ་བ་འདི་ཡིས་མྱུར་དུ་བདག །ནཱ་ག་རཀྵ་འགྲུབ་གྱུར་ནས། །སོགས་ཀྱི་བསྔོ་བ་དང་བཀྲ་ཤིས་བྱས་ལ། ཐུན་མཚམས་ཐམས་ཅད་དུ་ལྷའི་ང་རྒྱལ་དང་ལྡན་པའི་གོང་གི་སྔགས་གཉིས་བཟླས་པ་ལ་བརྩོན་པར་བྱས་ན། ཡི་གེ་རྙིང་མ་ནས་འབྱུང་བ་ལྟར་གྱི་ནད་གདོན་ཐོན་པའི་རྟགས་རྣམས་ཉམས་དང་རྨི་ལམ་དུ་འབྱུང་ངོ་། །བསྙེན་པའི་ཚད་ནི་གོང་གི་ཡི་གེ་བཞི་པ་ལ་འབུམ་ཕྲག་བཞི་བཟླའོ། །ཞེས་པ་འཇམ་དཔལ་ན་ག་རཀྵའི་སྒྲུབ་ཐབས་འདི་ཡང་། རང་གི་རིག་མ་ཨུ་རྒྱན་བསོད་ནམས་རྒྱལ་མོའི་ཁ་དོན་དུ། ས་སྐྱ་པ་ཆོས་མེད་སྔགས་འཆང་ངག་དབང་ཀུན་དགའ་བསོད་ནམས་ཀྱིས་བཞི་ཐོག་བླ་བྲང་གི་འོད་གསལ་སྣང་བར་མགྱོགས་པར་སྦྱར་བའི་ཡི་གེ་པ་ནི་ས་སྐྱར་སྐྱེས་པའི་བསམ་འགྲུབ་ལྷས་སྦྱིན་ནོ། །འདིས་ཀྱང་བསྟན་པ་དང་སེམས་ཅན་ལ་ཕན་བདེ་རྒྱ་ཆེན་པོ་འབྱུང་བའི་རྒྱུར་གྱུར་ཅིག། །།སརྦ་མངྒ་ལཾ།།